AARHUS: Fra 2020 bliver det højt sandsynligt nemmere at komme igennem det i dag meget trafikerede Nørreportkryds.

Der skal nemlig bygges en ny færgehavn, og den flyttes dermed også fra Pier 3 til Østhavnen. Den nye placering betyder, at færgetrafikken kan ledes udenom midtbyen, der i dag er hårdt belastet af trafikken til og fra havnen.

MT Højgaard, er blevet tildelt hovedentreprisekontrakten, og skal derfor stå for etableringen af nye færgelejer.

Allerede i august går entreprenøren i gang med byggeriet, der omfatter etablering af kajer, fundamenter for ramper, bundsikring i færgelejerne, moler, stenkastninger, uddybning og opfyld på Østhavnsvej.

MT Højgaard oplyser i en pressemeddelelse, at kontraktsummen er på 140 millioner kroner.

- Vi er glade for, at vi om ca. 2 år kan tilbyde Molslinjen en helt ny færgeterminal og samtidig bidrage til, at trafikken i midtbyen bliver reduceret. Vi er selv i gang med en plan for opgradering af Østhavnsvej, så færgetrafikken kan afvikles flydende på havneområdet, siger havnedirektør Jakob Flyvbjerg Christensen i pressemeddelelsen.